Miturut prakiraan Onggi punika gadhah sajarah ingkang sami dawanipun kaliyan jinis dhaharan "fermentasi" ingkang disimpen wonten ing jeronipun. Boten dipunmangertosi saking kapan Onggi punika wiwit dipundamel, nanging dumugi sapunika onggi taksih dipun-ginakaken déning rakyat Koréa kanggé nyimpen dhaharan "fermentasi". Nalika jaman Tiga Karajan, teknik anggènipun damel piranti-piranti tembikar punika mekar kanthi rikat amargi dipun-ginakaken kanggé nyimpen dhaharan lan palawija. Pérangan punika saged dipunbuktèkaken saking dhokumèn sajarah lan lukisan. Samguk sagi nyebataken babagan Raja Sinmun saking Karajan Silla ingkang ngirim arak, pasta dangsul lan asinan dhaharan laut minangka bebingah kawinan dhateng ratunipun. Saged dipuntarik dudutan bilih papan kanggé nyimpen dhaharan mau punika onggi. Cathetan sajarah Dinasti Song, Gaoli Dujing nyebataken bilih rakyat Goryeo nyimpen dhaharan lan unjukan ing tempayan ingkang dipunsebat "ong" lan "suong". Manéka seratan lan lukisan ugi paring kathah andharan babagan onggi nalika masa Dinasti Joseon. Ing masa punika, onggi dipun-ginakaken kanggé nyimpen dhaharan lan unjukan ingkang dipundamel ing sapérangan papan kados Mapo lan Noryangjin. Ing buku Imwon Gyeongjeji ingkang dipunserat déning Seo Yu-gu wonten ing pungkasan periode Dinasti Joseon, nyebataken bilih tempayan kanggé nyimpen "minuman keras" lan dhaharan "fermentasi" dipunsebat "ong" utawi "eng". Jinis-jinis tempayan sanèsipun punika dipunparingi nama bènten-bènten dhedhasar ukuran lan ginanipun.